url: =USCIS zumte June 6 ni in ki hongkik tading :: ZOMI DAILY\nUSCIS zumte June 6 ni in ki hongkik tading\nposted on 30 May 2020 at 11:07 pm Lomkholna: News, Thomasmung, USA, World\nCOVID-19 Alert IX: Breaking news: USCIS zum te June 6 ni in kihong kik ta ding\nUS Federal Government Agency khat ahi Department of Homeland Security nuai aa aom U.S. Citizenship and Immigration Services (USCIS) in COVID-19 hangaa Kha nih sung akikhak zum (offices) te June 6 ni in kihong ta ding cih taangko khia uh hi. USCIS zum (field offices) leh asylum offices teng kihong kik ding aa, emergency ahi lo maitang tawh kimuhna (non-emergency face-to -face services) te leh interview te kibawl kik ta ding hi.\nTua sungah citizenship, asylum, permanent resident (green card) interviews cih te leh citizenship ceremony cih te zong kihel ding hi. Ahi zongin huhna piakna (application support centers) cih te kihong kik nailo ding hi.\nCOVID-19 natna kilawh loh nang in anuai aa mi te zum (office/facility) sung kuamah kilutsak lo ding hi:\nCOVID-19 natna symptoms te ahi bukhuh (cough), cisa (fever), naaklahna (difficulty breathing) a nei te\nCOVID-19 natna nei (positive) tawh abeisa ni 14 sung akisawh kha, aom kha te\nSiavuan (doctor/health care provider) leh zato thu nei lam ten ni 14 sung self-quarantine ahih kei leh self-isolation akibawl sak te\nUSCIS zum sung alut peuh mah in anuai aa thukhun te azuih kul hamtang dinguh hi:\nZum sung pen i appointment hun ii nai minute 15 asap ma bek in kilut thei ding aa, citizenship ceremonies akah ding ahih leh minute 30 ma in kilut thei bek ding hi.\nHand sanitizer pen zum lutna kong ah kikoih ding aa, kizang ding hi.\nZum sung alut peuh mah in maituam (face mask/covering) thuah hamtang ding hi. Athuah lo te kilut sak lo dingaa, appointment nei te ani leh ahun dang khat kibawl sak kik ding hi.\nSocial distancing thukhun (guidelines) leh sign khempeuh zui hamtang ding hi.\nZum sung lut ma in kongpi ah natna nei leh nei lo sit tel na leh dotna (health screening questions) kinei ding hi.\nZum sung alut khempeuh in amau zat ding Laikung (pen – black or blue ink) te inn pan hong pua hamtang dinguh aa zum pan kipia lo ding hi.\nMore: Tulaitak US gamsung tungsa te USCIS pan Interview sapkikvai\nAbeisa hun sung in COVID-19 hangaa appointment akikhin (cancel) khempeuh pen appointment ani leh anai thak kipia kik dingaa lai hong kikhak kik ding hi ci uh hi. US gam sung i tun ciang US ah asuak lo akua ma peuh in Green card leh citizenship ngah ding cih te leh asylum ngah ding cih te mah athupi pen khat ahih manin hi bangin Immigration zum te zong hong kihong kik ding ahih manin akua mapeuh in kinoptuampih mahmah ding hi. Topan hih COVID-19 natna pan amanlang tak in i suahtak ciat zawh nang hong siam ta hen. Thomas On Sian Mung (Thomas Mung Guite) Washington D.C May 29, 2020.\nPrevious: “Phatna leh Biakpiakna” tawh kisai kamkupna etkikna ~ Tg. Samuel Nas\nNext: Zomite’ buaipih Gupna ~ Pu Zokhai\nSingapore ah mawtaw amaipan diangto in akantan, ahaigamtat khat kiman\nJosef nuntakna panin… ~ T. Sawm Lian\nZomi Football Association (ZOFA) Cup ah Bishop Lian Khen thugenna\nKi thanem sak ken ~ Dong Mung\nPasian gam ading in: Rev. Khoi Lam Thang & Rev. Chin Lam Thang\nTuhun pawlpi sia sem tamzaw te (Matthai 23:15)\nTedim Technological High School in manawt zel\nSolkha tang nuai ah Tedim khuapi (2) ~ Hau Za Cin


timestamp: atn

url: =Aussie Zato Syavuan Khat IS te taw ki pawl ~ Thu Tatuam (Siyin News)\nAussie Zato Syavuan Khat IS te taw ki pawl\nMonday, May 11, 2015 Ngam Dang Thu No comments\nDr Tareq Kamleh sia Australia ngam mun tam mama ah Zato Syavuan a seam ngei khat hi in, nung hiat in IS te kung ah lut ci hi. A hang sia Australia kumpi in IS te a do hang in lung kiim ngawl in son hi.\nA ma i ci na ah,Syria ngam ah cidam na taw ki sai Huu na nga ngawl te hu na se, Bang maw na om ziam? ci in son hi. IS te se ngual son bang in mi ngi lo hi ngawl hi ci zong son lai hi. A ma i ci na ah Australia ngam ah ka khan tawn cia non ngawl tu khi hi, ka om na tu inn muan huai nei zo khi hi ci zong son lai hi.


url: =US gamsung khualzinna pawlkhat – 68 :: ZOMI DAILY\nUS gamsung khualzinna pawlkhat – 68\nposted on 10 March 2016 at 8:00 am Lomkholna: Article, Awnzapau\nHih LCC pen leitung pan vantungah a kikhahkhiat a kipan hong tunkik dong tua innpi sung mahah atuntunna pan akilehkik leitung hong tunkik dong mah a sun a zanin kizom paisuak a gamtatna dan ding a hih ding khempeuh tua mun pan thupia uhhi. Tua bek hilo in space sung a omsa khempeuhte zong tua innpi sung pan mah akithupia den a hihi. LC-39 (Launch Complex 39) pan November 9, 1967 ni in amasa pen mi tuanglo Apollo 4 (Apollo-Saturn 501) khahkhia a, December 21, 1968 ni in amasa pen mituang Apollo 8 khahkhia hi. Tua hunlai pek akipan tuciang dong akizang suaksuak ahihi.\nA nunung pen Space Shuttle Programme a beina ding in Friday July 8, 2011 ni in Kennedy Space Center pan lawnkhia hi. Tua zawh ciangin mihing tuang lo vive Mars tungah paisak dingin gelna nei phot ta dih uhhi. NASA bel a om ngei mah in om suaksuak ding hi.\nEt dingteng ka man khit uteh Orlando khua ah a minthang mahmah Disneyland zong om ci mah hi ven naupang tawh kithuah ka hih loh ban uah kei uknamte lah hilo in hun ka hawmthawh uh a, sun anneek khitteh Gainesville khua lam ka manawh vingveng uhhi. Gainesville khua ah apu Daltawngte (Pa Thang Khan Dal) leh a u Don Niang (Nu Zam Don Niang)te inn nitak nai 6:30PM in ka tung uhhi.\nApu Daltawng zong tua ni citciat na om thei bilbel a Khaipi (Tg Cin Sian Khai) bel a pa uh tawh a sai bawlna Florida te khuapi Tallahassee ah om leltak hi. Tua lo a naute tengpen akimin na om uhhi. Anau Kai Thawng (Tg Kai Za Thawng) bang Florida State University ah engineering tawh kisai a kah san laitak ahihi. Cing (Lia Niang Sian Cing leh Hau (Lia Ning Khua Hau)te bek High School kah lai uhhi.\nPa Kimsan tanu Cing (Lia Gin Nuam Cing) zong Florida State University ah a kah laitak ahi a, ka kimuthei uhhi. Tua laitakin apu Daltawngte innkhan khat ah India pan Dr Hau Za Cin zong na om a, kua mah in lah hong kihil sak (intro.) kha man lo in a gal muh pak bek ka hi a, ka kiho kha kei uhhi. Amah pen ka nung theihteh Chemistry tawh kisai pilna lamah Dr ngah khat na hi gige hi.\nA u Don Niangte inn semm zong inn leh huang tawh kithuah hi a, innsung lah zai in kicing mahmah hi. A lengna khan (living room) banah maan vive tawh ki-um innkhan golpi khat, store room leh lupna khan khat zong peem thuah a kicing pha mahmah hi. Maan tawh ki-um pen bang aircon a tuamin koih in sunkamh in laisimna ding zum khan honna dingin noptuak mahmah hi. Ahuang uh zong zai mahmah lailai aa mehteh mehgah iplah teng kicing thei hi.\nNitak an hong lui ciangin Zangkong a hong piak theih zel uh aktui kan leh mehteh mehgah kanteng mah hong lui vak ka cih leh, tua bang hi peuhmah lo in voksa lo buang aksa, bawngsa, ngasa alim theithei a kibawl hong lui euau a, neek cih tak mahin ne in ka tai petmah hi. Nitak takteh ciamnuih peuh bawl sek maan peuh kilala sekin ka sa ngeiingaii uhhi.\nAnu leh a pa in hilh zo leh a tate zong pil in ko nupa bang nu leh pa, pi leh pu mah in hong ngaihsunin hong itbawl pah uh a, zintung hilo in inntung mah tawh hong kibangsak hi. Ka ciah uh ciangin zong a u Don Niangin a nu Zen sum tampi mah letsong in na pia lailai hi.\nPrevious: Zomi leh Pu Zo (Minam leh Beh) ~ Pu Zokhai\nNext: Zomi E-Mail zang kitawm deuhdeuh ta hiam?\nInterview with Go Hau (Guitarist)\nZomi te lungsim nam 25 pha ei koi ah?\nFarewell Sia Joseph Kam Tung Sang


url: =Amish Te Omna Pennsylvania « Nikonghong\nHome » Sizang » Amish Te Omna Pennsylvania\nMay 19, 2012 ni Amish te om daan le nuntak zia en tu in Pennsylvania State sung, Lancaster khua kiim ah inn kuan in ka pai uh hi. Maryland, Laurel khua pan motor 3 taw ka pai uh aa, nai 2 vaal ki hawl hi. Amish te thu sia America ka thet zawk ciang ka heak pheang minam khat hi aa, set vanh, motor le electric cibang tuhun vanh peuma zangh nuam ngawl ci in ka tel ngiim hi. Bang hang zangh nuam ngawl si sia ka tel bua hi. Motor taw nai 2 vaal hiat ka hawl zawk uh ciang Pennsylvania state sung Lancaster khua ka theng uh hi. An sai khat ah Amish te omna ka kat uh le, Route (30) tung Target sai mawk ah, Amish farm sung a pai tourist bus om ci thu ka he uh hi.\nBus omna mun ka thet uh ciang, bus ka dok uh ciang, tua zawk nai khat bang ciang bus om kik pheang tu hong ki ci aa, nai 3 sung hong vaa pui kakoai tu hi ci in hong ki son hi. Maryland cia kik tu hun le bus kipat hun ka tuat uh ciang le, patang nau sen 2 zong ki hel kahi uhkom, bus zui ngawl in koma le koma ahithei babang pai tu in ka khensat uh hi.\nAmish lo (farm) sung ka thet uh ciang, Amish te sia, puan sil lamsang a simple thathei sil aa, pasal te in a kha mul huaei uh hi. Set vanh, motor cite zanhg ngawl aa, siphu leang le cycle namkhat zangh hi. Lo ngangawn siphu taw tho thong sawn hi. Minam in son tu hi leang mikang (white) te hi.\nLeitung ah hizata pilna sang khanto hun in Amish te in banghang hibang teang uh ahikatawm ci, tel ngawl pi-pi ma le ngaisun ngeo-ngou in Maryland ka cia kik uh aa, nitaak nai 6:00 saat vaal zawk ciang Laurel ka theng kik uh hi.\nAmish sia akuate ziam?\nChristian pawlpi khat hi aa, pawlpi phutpa sia Jacob Amman (1656-1730) hi. Ama min Amman ahikom, anung zui theampo Amish ki na hi. Mennonite pawlpi pan in aki khen pawlpi khat hi. Kumzalom 17 lai hi aa, pawlpi thak Amish te ki vawtsia ahikom, Europe pan hong tai uh aa, America hong theng uh hi. Canada, US mid-west le, Pennsylvania sung teng ah teang uh aa, mihingsim 50.000 bang pha tu in ki um hi.\nMotor zangh ngawl, siphu leang bek zangh aa, puan a simple thathei sil hi. Middle age hun lai Europe mihing te ki thuai daan in ki thuai aa, tuhun vanh atamzaw a zak ngawl na in, amate upna tung ah bangza ta in ding in kip lingleng ziam ci thu ki lang hi.\nLo thaw sia Amish te ii nasep thupibel hi aa, numeite in a pasalte bangkua papi tatak in koi aa, zakta mama hi. Christian pawlpi khat ahi uh bangma, ih Laithiangtho zak kibang hi. German kam taw akibang kampau namkhat zangh uh aa, Pennsylvania Dutch kam ki ci hi. Amish te in amate kam sia Deitsch kam ci hi.\nAmish te ii nisim nuntakna ah a thupi mama thu 2 om hi. Hi thu 2 tung ah kip lingleng in ding aa, zui ahikom, tu nidong taang lai bang a nuntak zia aki kheal ngawlna thu ahi hi. Hi thu 2 in, “Demut” le “Hochmut” hi.\n“Demut” ciciang Amish kam (Deitsch language) hi aa, Pathian tung ah ki niamkhiat in ki appna a cina hi. Hi bang in Pathian tung ah ki niamkhiatna taw ki app thei natu meal heak sung, beta khat, eima le eima uanau khat pata khat ki it lingleng tu, ki fellowship tawntung tu ki hu vadiam tu hi ci in ngaisun uh hi. Thu nitna zong Amish te atu a thupi mama nuntak zia khat hi.\n“Hochmut” ci ciang, ki phatsakna le eima ai atubek ngaisutna pan pusuana hi. Tuhun vanh le set tatuamte in khat le khat ki demna le ki dik sak ngawlna piang sak hi ci in um uh hi. Datpung ngangawn ki zai nuam ngawl uh aa, datpung zai zong thuak nuam ngawl uh hi. Tuhun technology taw aki vawt motor, electric le set vanh tatuam te in mihing te kilaklaw kidemna piang sak hi ci hi. Tua bek dom ngawl hi vanh tatuam te hu in kiphatsakna, kihisakna le midangte no muna piang sak hi ci in um hi.\nPilna taw ki sai, taan 8 dong bek sin kul ci in ngaisun uh hi. Taan 8 tungsia a sin peuma amate le amate bekma thupi kisakna thin piang sak hi ci hi. Tua ahikom Amish te in pilna taan 8 dong bekma sin uh hi.\nChristian pawlpi khat le khat ih doctrice aki ban ngawl bangma Amish sung zong doctrice ki bang ngawl om kakoai hi. Amish pawl khat in electric zangh uh aa, pawl khat in set vanh tatuam a zangh zong om vave hi. “Beachy Amish” te in aki pua, aki ngel zelzal ngawl motor zangh thei hi. Color le lim tatuam taw aki ngel bembom le hawl nuam ngawl hi tuak hi.\nAmish pawlpi theampo aki banna khat sia ngaalkap sung tum vet ngawl aa, zum na taw ki sai seam vet ngawl hi. U lian sua zawk ciang tui kiphum uh aa, tui kiphum tu sia amate le amate khensatna taw kiphum sak hi. Tui phumna nei zawk ciang, “rumspringa” ci, Amish community ii apua sang vaak khuan nga hi. “Rumspringa” hun sung ah tuhun khangnote bangma a puansil uh hong zangh aa, Amish community pua sang khangnote vawt theampo, a uk uh babang vawt khuan nga hi. Hi “Rumspringa” hun a zak zawk uh ciang, a uk uh le a pua sang ah om suak thei hi. Ahihang zakhen 80% pan zakhen 90% bang sia Amish community sungma cia kik hi.\nAmish community sia ei a pua sang om te ii nuntak zia taw kibang ngawl het aa, amte letbel Laithiangtho khat sia, “Thu um ngawlte taw kipawl tu sia suak thei ngawl ahikom amate taw kikim in na na seam khawm heak vun. A maan le a maan ngawl sia bangbangin kipawl khawm thei tu a, khuavak le khuazing sia bangbangin teang khawm thei tu ziam?” (II Corinthians 6:14 ) hi.\nBy thawngno in Sizang, Sizang (USA) on May 23, 2012 .\n← Kua Na Teal Zaw Tu Le?\tTeddim Thuthak (June 8, 2012) →\nLun tek says:\nMr TN, sim nop huai lai saa ing, lung dam….\n@ Lun tek….Lungdam ei….\nAmish te si phu vo zanhg ci leang , set bang pua vel vul kul ngawl tuh ve maw? Hi thei leh pai nuam veang, a hun($$) tam maa ki samh vak maw.\n@ Lun tek…Maryland pan motor datsi manh ($ 20) manh kiim le sai an na ne le na neak babang hi vak. Sum tam mang zong bo bo.\nLuntek awng BE electric Electic thiamte kisam ngawlh hi.Na pai leh an ngaawl tu ni hi.Spo mah-ah om nial poh in awng..Kong ciamnui suahna hi. Na pu Dal.Kamcindal\nAww, pu dal patian nah , zing ciang a tuh thim Ngim heak inn ci meak veh,


url: =ZOGAM.COM - Thuklai Khristian Centenary\nThuklai Khristian Centenary\nThuklai Khristian Centenary (April 10-15, 2013)\nThupatna: Thuklai Khristian kum 100 cin Kamkum Pawlte deihsakna leh Topa hong hehpihna hangin kei zong hih hungeelna ah kihel thei ka hih manin lungdam mahmah ing. Innkuan in pai ding cih ka lunggulh uh hangin vai tuamtuam hangin kei bek ka kihel thei hi. Pasian kiangah hih vai ding thungetna tawh ka ki-ap simin Esau in u-zaw hihna simmawh cih ka lungsimah hong kilo tawntung hi. Tua hangin Topa in tutung keima aituam in hih thu gen dingin hong deih hi dingin upna ka neih manin kihel hamtang ding ka hanciam hi.\nYangon panin bus tawh April 9 nitak nai 1:00 P.M. in kipanin Kawlpi lam zuanin ka pai uh hi. Tua bus sunga a tuang khempeuh Thuklai Khristian centenary a pai ding vive ka hih manun nai 20 sung bus sunga tutcip gimhuai a bat hangin a nop bilbelna khat om hi. April 10 zing nai 10 pawlin Kalemyo ka tung to uh hi. Siyin Region Baptist Association mawtaw in hong ngak in ka paisuak uh hi. Hiangzing ah zing anne ung. Annsaite’n, “Pasian nasemte’n ko kiangah ann hong ne kong hampha ung,” ci-in nek man hong la lo uh hi. Thuklai khua nitak lamin ka tung uh hi. Sia Lam Cin Thangte nupa, leh SRBA siate tawh Rev. Dim Khan Cing (Asst. Pastor) innah ka tung uh hi.\nTutung Thuklai khua panin gamdang tungte sung panin Australia, Singapore, United States of America, United Kingdom, India leh Kawlgam khuapi Yangon leh Mandalay panin kiciah kik hi. Khua Pawlpite in zindona leh vai khempeuh limtakin na geel uh ahih manin hungeelnate bang mah buaina om loin kizo thei hi.\nThuklai Khua thu: Thuklai khuasat kum 1720 dingin kiciamteh hi. Tuipi panin a sa’nna pi 5471 hi. Thangmual nuai a mualdung nuam mahmah tunga kinga hi. Hih khua Pu Suumseal makaihna tawh kisat hi. Nidangin Thuklai kicipah lo a, Muitung, Muinuai, Muikhua, Muidam, Muisaang ci-in zong kithei ngei hi. A tawpna ah Pu Suantak tu Thuklai min phawkna in a khua min Thuklai ci-in kikhek hi. Thuklai leh Buanman khuate’n 1950 kum a kipanin telephone na zang khin zo uh a, 1928 in Vernacular school na kipan hi. Tua ciang sanginn 1944 in Primary in kipan a, tua ciangin 1947 kum in State High School ngah hi. Cidamna lam panin 1953 kum in Rural Health Center kikoih a, Post Office 1964, Telegraph office 1964, Sub-Township 1964-1972 hihna ngah hi. Police Station 1965, Unicef Water Supply 1985, Auto Telephone 2002. Biakna lam panin Thuklai Tuiphum Pawlpi 1925 kum in Khuasak pan inntuan in, Roman Catholic 1956, leh tua ciang SDA Pawlpi 1958 kum in kiphut hi.\nThuklai Khua Khristian thu: Pasian khuavak in Chin state sungah Sizang gam na nawk masa a, Feb 17, 1906 (Kiginni) in Sia Thuam Hangte nupa, Sia Pau Suante nupa Dr. East leh Sia Shwe Zante’n tuiphumna na pia uh a, nekkhawmna amasa pen tua ni-in na nei uh hi. Hih khuavakna hangin Thuklai khua ah Khristian a suak masate hih a nuai a bang hi.\n01. Pu Kim Lian & Pi Cingh Huai 11 November 1911\n02. Pu Awn Khai & Pi En Cing 15 June 2012\n03. Pu Son Lam & Pi Ciin Man June 1912\n04. Pu Pom Zul & Pi Uap Ciang 7 October 1912\n05. Pu Son Suan & Pi Dim Cing 15 October 1912\n06. Pu Zong Thuam & Pi Son Dim 25 October 1912\n07. Pu Am Suak & Pi Cingh Luan 31 October 1912\n08. Pu Za Khup & Pi Ciang Zam 27 February 1914\nTutung Khristian kum 100 cin amaute phawkna in a kizang hi. Amaute’n Jesu min tawh haksatna leh bawlsiatnate na thuak paisuak uh a, amau cihtakna leh hanciamna hangin hih bang vai kigeel thei hi. Amaute zahtakna laipi piakna, amaute min tawh Centenary Zampi kitum thei hi. Hih Khristian masate tawh kizui-in, phamsa makai masate Rev. F. Ngo Kho Cin leh Rev. Ngiak Za Dimte zong zahtakna hangin zampi kitum hi.\nTutung Kum 100 Hunzeekna: “Jesu Eite Nopsakna” Matt 11:28 thulu in kizang a, Topa Jesu pen eite nopsakna taktak ahihna mit tawh bil tawh kiza hi. Dawi leh kau, khuamial sung panin khuavak sungah nuntak pen bang zah nopsakna takpi hiam cih kitel mahmah hi. Hih thulu tawh kizui in thusinna Rev. Dr. Lam Cin Thang in Gupna leh Sianthona thusinna ni nih hong makaih a, ken zong Makai hihna tawh kisai ni nih mah thusinna ka neihpih hi. Biakinn dim phitphet mah in sun khua in thu kisin hi.\nApril 10-14 nitak simin Biak kikhopna ah lapawl khua tuamtuam panin, Choreography, mi nih lasakna leh khattang lasakna hoih nono T.S. Khai leh adangdangte tung panin kingai tawntung hi. Nitak masa nitak in Jesu Eite Nopsakna cih thulu siksanin thugenna ka nei hi. A zing nitak in A thukzaw Khristian nuntakna, leh a nitak thumna nitak in Esau in uzaw hihna simmawh cih ka gen hi. Tua nitak in Pasian kiangah khitui tawh ki-ap kikna mipi in kinei hi. Pasian in pilna siamna leh hamphatna hong piakte zangkhial lo dingin, hong domto khut mangngilh loh ding kisapna thu ka gen hi. Tua bangin zangkhial leng, leitual hong denna leh kitho kik zo lo ding hi. A nitak lina ah Ama’n suang khin khia lai hi, cih ka gen hi. Haksatna, lungkiatna, guallehna, sihna suangte Topa vangliatna tawh kikhuk khia thei hi. Nipi nitak in Beel hawm leh sathau bung (II. Kum 4:1-7) Elisha hun lai thupiang ka gen hi.\nTutung in kimawlna nam tuamtuam om a, Thuklai panin Thangmual lamka dong mini marathon zong om hi. Kimawlna a siam pente leh hat pente lungdam man hoih mahmah kipia hi. Tua mah bangin cidamna lam adingin Mang Thawng Ngam Khai zato honna zong kinei hi. Hih cidamna lam ading tawh kithuah khawmin Sia Thang Ngin phawkna in internet facilities zong kihong hi. Thangmual tungah Singlamteh phuhna kinei a, hunzatna nuamtak in kizo thei hi.\nNipi ni in Centenary Khansuang honna kei leh Rev. Dennis Ngun Thawng Mang, General Secretary Chin Baptist Convention in ka nei uh hi. Sia Dennis Mang in tua zing hunpi hong zang hi. Tua mah bangin tutungin missionaryte tawh hong pai masa Karen evangelist Sia Shwezan tu leh tate zong hong kihel thei uh a, amau tung panin lapawl zaknop mahmah kingai tawntung hi.\nKeima Muhzia: Thuklai khua ka muh nunung pen 1985 hi a, tutungin ka phak kik theih ka lungdam mahmah hi. Khua pen ka upmawh sangin mi tamzaw sa ing, ahi zongin khuasung mite tung panin ka zak dan a bat leh khuanuai lam bang inn om nawn loin a khuasung bel kikhek mahmah hih tuak hi. Motor cycle in Khamtung gam sung khualzinna leh kikawmna kilamdangsak kasa hi. Tua mah bangin mobile phone zong a zang mi na om koikoi ta ahih manin thukizakna hong baih tuam mahmah hi.\nKhangno leh a pil a siam teng Yangon panin gamdang tung khin a kicih hangin inn ngakte zong na thanem tuan het lo cih ka muhzia hi. Tuk guahtui hong kia nai lo ahih manin gam keu kasa hi. Tua mah bangin khalam ah zong keuna om hi dingin ka thei hi. Bang hang hiam cih leh thungetna tawh Pasian a buan taktak mi kitawmzaw ahi kha kei tam ka ci hi. 1985 kum ka phak nunung lai-in khangnote pianthakna lunggulhna thungetna kahna awte ka bilkha ah om lai hi. Tua bangin khalam kahna, thungetna, anntanna kisam hi dingin ka ngaihsun hi.\nKum 100 kingak ahih bangin biakpiakna hun sungah thu leh la tam kihel mahmah ahih manin kikhop hun sung sawt mahmah hi. A thupi mahmah khat ahih leh nai 4 sung bang kikhop ahih hangin mi ciah cih bang om loin kitu khipkhep hi. Gamdang pan hong ciahte adingin hun tuam kiseh kha lo ahih manin amau zong gennop saknop nei ding uh a, hun bawlsak tua kisam sa ing. Ahi zongin hih bang vai thupi i neih ciangin vai saite’ kibuai lua a, kisam i sakna a om hangin ei zong amau sep bangin kizem zo lo ding hi.\nHih hun sungah sanggam Vaiphei nungak leh tangval motor cycle 24 tawh Tamu panin hong pai vingvengin lapawl, Lai Siangtho simna, leh gualnop la “Sangsang bokbok” cih lam ziahziah kawmin hong lak uh hi. Amau Biakna vai-ah SRBA nuai ah om uh hi. Topa Pasian in hih khangnote makai cingtaak hi thei dingin thupha hong piaksak hen.\nApril 15 nitak lamin Thuklai Tuiphum Pawlpi kem sia Hangpu leh upate’n 1985 October kha a Thuklai khua panin ka ciah khiatna thu “maisak ngetna” ci-in vok khat hong gawh uh hi. SRBA makaite, CBC General Secretary leh a lawmnu, Sia Lam Cin Thang leh a zi cih bangin nitak annekna hong vaihawm uh hi. Tua bangin Pawlpi in mawhmaina hong nget pen, thukhual, ngaihsun siam sa lua ka hih manin gen ding bang ka theipah kei hi. Upate’n, “Lei leh ha zong kikei kha,” a cih bangun, hih bang thu a piang thei ahihzia leh kei lam panin tua hun mahmah in ka maisak thu ka gen hi. Topa min tawh maisakna thu pulakna leh thungetsakna ka nei hi. Hih bangin a thukhual vaihawm siam siate leh upate hangin ka lungdamna lian mahmah hi.\nLungdam kohna leh thukhupna: Guwahati panin Yangon dong ciah leh kuan vanleng man hong vaihawmsak USA a sanggamte tungah lungdam thu ka pulak masa nuam hi. Zam Za Sing Suantak in, “Pu Pau, Thuklai na pai ding leh lampai man ka hih theih bangun kong hanciampih ding uh hi,” hong cih ciangin, Thuklai lam pai ding haksatna lianpi hong vengpah hi. Hong huhte, Ngo Thian Paute innkuan, Dim Neam Huaite nupa, Ciang Lun Cing, Lian Mun Vung, Singpi Suantak leh Siyin Burmese Mission Church Nupi Pawlte ahi uh hi. Topa Pasian in a zah tampi in thupha tawh hong thukkiksak ta hen. Tua ciangin Yangon pan Thuklai, lampai leh nek leh tak a kipan hotel man khempeuh leh ka tourist guide ding hong vaihawmsak Thuklai Centenary Committee tungah zong lungdam mahmah ing. Amaute thusiamna tawh vai khempeuh nuamtakin kizang thei hi.\nKa kuan lam leh ka ciah lam Kolkata ah hong na buaipih Pastor Pumsuanthang, Mr. B. Lalzamang, Mr. Lian Naulakte tungah lungdam thu ka puak hi. Amaute’n hong huhnate uh Topa Pasian in a zah tampi in hong thupha hong piaksak hen. Ka ciah lam Yangon hotel ah zing leh nitak Thangno (Thuklai) in ann hong puak a, ama thusiamna hangin ka nuam mahmah hi. Thangno tawh 1984-85 Spicer College, Pune ah a kah lai panin a kithei ka hi uh hi. Amah sport lam siam, thacing, melhoih ahih lamin mite it leh pahtak khat hi. Pa no En Za Pumte tawh hotel ah hunzang khawm thei ka hih manun zong ka lungdam hi. Sia Do Khan Khup in Yangon vanleng tual ah hong kha in, amah tawh Pasian nasepna kikupna hun manpha ka ngah hi.\nRev. Dennis Ngun Thawng Mang, General Secretary Chin Baptist Convention in, “Falam leh Hakha na muh nop leh hong zui ve,” hong cih ciangin, kei zong ka kithawipah hi. Falam lam leh Aizawl lam kibang kasa hi. A mual leh guam omzia bek hi loin pau leh ham a kipan lawm leh gual kholhpih dan zong kibattuak kasa hi. Chin Baptist Convention zumpi leh Chin Christian Institute of Theology zong ka mu hi. Hakha ah sangmang A.E. Carson, J.H. Cope a kipan makai masate han ka muh ciangin ka lungsim hong lawng mahmah hi. Tuni in America khawng ah hong tunpih Pasian in gam hau leh nuam pen USA panin amaute hong puak a, Zogam ah a lu hong phum uh hi. Amau kipiakna bangin USA panin Zomite gam haksa leh cimawhte kiangah Lungdamna Thu puak dingin i kipat leh sep madong, leibat nei i hih lam kiphawkhuai sa ing. Topa in a sem zo dingin thupha hong pia hen. Pahtawina leh minthanna Topa a hi tawntung hen.


url: =Power, Biakna, Zomi ~ Lian Tuang :: ZOMI DAILY\nposted on 6 October 2018 at 10:17 am Lomkholna: Liantuang, News, Politics\nTu nai sunga thupiang tuamtuamte ka etet ciangin I minam sungah I kingaihsut phat mahmah ding thu pawl khat om ding tawh kibang ka sa hi.\na- State level\n2008 thukhunpi sungah bangbang a om zongin tu laitak a Chin state sunga thuneihna power pen a huampi in mi thum in hawm uh hi. i) Chief minister, ii) State speaker, iii) Secretary of the state govermment cih dan in ka mu hi.\n2010 kitel hun lai in ei Zomi (Tedim kampau sung panin) State speaker I ngah a, 2015 kitel ciangin power nei panmun I ngah nawn kei hi.\nState counsellor DASSK in Singapore a a thugenna ah “Khantohna ding lampi, lei, inn le lote nakpi takin ka lam uh hi. Adiak in Chin state le Yakhaing gamah nasia takin ka sem uh hi” a cih mah bangin State bup huam in tuate nasia tak kisem a ei Tedim Tonzang Cikha lam in zong I lawmte ngah zahzah ahih hetloh hangin I ngahngah sam hi. Ahi zongin a takzawdeuh a khalzawdeuh le nget tantan phul tantan namte peuhmah ei lam ah ong om thei nai mahmah lo hi.\nHih thu nih hangin ei a kiamsuk hi ta hang cihna ahih pah samloh hangin a ngaihsut huai mahmah dinmun hi ta hang ci in ka ngaihsun hi.\nb- Union level\n2010 khit USDP hun sungin Union level ah Chin state MP te committee le commission tuamtuam ah kihelna ciang tampi ban ah ama Professional hihna dungzui in President U Thein Sein in Thudotpi dingin Dr Ngun Cung Lian ong zat sak hi.\n2015 khit NLD hun ciangin Thantlang MP sung pan Vice President panmun ong ngah a amau hihna dung zui in Pu Tual Cin Pau, Pa Hang Za Thawn te in Union huam panmun bul mahmah pawlkhat ong ngah uh hi.\nUSDP hun sangin NLD hun ciangin Union level ah Chin state le Zomite kidawkzaw ka sa hi. Ahi zongin Power nei panmun kingah kha nailo hi.\nMinam le biakna pen mimal phattuamna ding leh kipawlna khat peuh adingin ka zang ziauziau lua tawh kibang ka sa hi.\nTu laitak biakna sunga thu kigente le gelna hawmna a tamzaw pen Itna thumanna cihtakna cih upna thulaigilte sangin pawlpi thahat ding, kipawlna a tangzai semsem nading, mimal kidawk semsem nading leh neih le lamh kicin ding khawng kithupi sak zawleh kilawm ka sa hi.\nPawlpi hangin mipite in suahtakna noptuamna hamphatna ngah ding kilawm ahih hangin pawlpi mite in a pawlpi i lehpuak zawsop hi. Thu um mi a tamzaw pen nat le sat hun ding ngaihsutna bekbek tawh pawlpi khat teitei ah a ki om peuh hi mai hi.Pawlpi in pawlpi mite vangik a suan ding hi loin a dawn ding hi zaw lo hiam ka cici hi.\nBiakna sungah I kimaikaihziate nakpi takin kipuahphathuai ding tawh kibang ka sa hi.\n3. Minam vai\nMinam vai ah zong thu kigen tam mahmah hi. Zomi hih manin gamtat luhekzia ding tuamtuam, I pawlpi le I kipawlna ding, I it ding le I muhdah ding.., cih bangin a bei theilo zah dong dingin thukhun tuamtuam I bawlbawl hi. I pu I pate in tua bangin thu tampi na khung se lo uh hi.\nVaphual bangin cihtakna nei ding cih thu khat bekbek na khung uh hi. Ken bel tua mah kicing ka sa mai hi.\nMinam in a mite lamsang ding cih bang hi thei lo a, a mite hangin minam kilam sang ding hi zaw hi. Ataktak in minam lian ,Minam thupi le minam picing I hih theihna dingin sialkhau kisut bangin mi pawlkhat in a kibuaipih henhan thei nam hi lo a, minam sunga mimalkimte nisim nuntak khuasakzia tungah a kinga hi zaw hi ci in a ngaihsun mai ka hi hi.\nTua ahih manin minam vai I kimaikaihzia zong nakpi takin ki et phat dingin lunggulhhuai ka sa mahmah hi.\nHih te pen kei mimal ngaihsutna hi lel a thuman hi cihna hi sam lo hi. I ngaihsutnate sung khawm ngeingai dih ni. Lian Tuang\nPrevious: Zolai malgawm dan (LST)\nNext: Innkuan mimal ki maingapna


url: =Apple Company phuankhia pa Steve Jobs :: ZOMI DAILY\nposted on 9 December 2021 at 9:59 pm Lomkholna: News\nMi khem peuh in Apple Company phuankhia pa ci-in a kithei, a minthang vangvang mihau Steve Jobs pen, kum 56 aphak laitak gilpi cancer tawh sihna lam zuanta hi.\nLeitung a nusiat laitak a hauhna sumtang (US) in Awn 7 bang hi in, leitung ah a haupen khat in ki ciamteh a, A sihkuan ah a thu gente muibun in, mitampi lungsim sukha.\n“Mite muhna ah enhuai in, mihau minthang khat kahih hangin, ka sungtawng ah lungkimna taktak om ngeilo in, hauhna pen a thubek taktak ahih lam ka telta hi.\nKa lupna tungah damlo in ka om ciang, hauhna in kei a dingin bang mah hong sepsak theihloh lam ka phawk kik theipan zen hi.\nMawtaw hawl ding mi kicial thei napi, ih natna hong puaksak ding mi ki cial theilo hi. Mihingte in na(van) athak khat peuhpeuh kibawl tawm thei napi, a siat ciangin a ki puah kik theilo khat om aa, tua pen “NUNTAKNA´´ hi citciat hi.\nTua ahih man-in Cidamna thupi ngaihsut inla, mi dangte lungnopna hawmsawn in. Na hihna ciangciang tawh lungkim theih sawm in.\nNai $30 man khat leh $300 khat in, hun a maantakin lak thei tuak uh hi. Sumbawm $30 man leh $300 man te sungah a om sum a kibangh ahi hi.\nMawtaw $150,000 man khat leh $30,000 khat in na pai nopna mun hong tunpih thei tuak uh aa, a tam mat manin a lampi tomzaw tuanlo in, hih lampi pen hih lampi mah ahi hi.\nDawn theih $300 man a dawn mi khat leh $10 a dawn khat mihing vive mah hilel uh hi. Inn khan neukhat meter 300 kiim kot bang bek ah a teeng khat leh meter 30000 kiim kot ah a tengkhat, a thuak uh lungkhamna pen lungkhamna vive mah hi-in a kibangh ahi hi.\nLungnopna taktak pen hih a kimu thei leitung nate in hong pia theilo hi. Tutna nuampen (Business class) tawh Vanleeng tuangin na zin laitak, na Vanleeng tuahsia zenzen leh tutna nuamlo (Economy class) aa tute mah tawh a kibangin a thuak ding nahi hi.\nTua a hihman in Kum bangzah pha in, bang hun bang hun ah na om laitak ahi zongin, na ni na hun ding pen anai, anai in; anai semsem ahih lam mangngilh kha kei in. Na innkuanpihte it inla, na lawmte zong it tawntung in. “Hong bawl Pasian mangngilh kha kei-in, hun khat ciang, nang hong la kik ding hi´´ cih phawk in.\nA KAMMAL HOIH TE\n– Na tate mihau a suak dingin pantah kei inla, mi nuamsa a suak dingin pantah zaw in. Tua hileh, thu a theih uh ciangin, van man sangin, vante’ thupina hong thupi ngaihsut thei zaw ding uh hi.\n– An zatui-in zangin, tua hikei leh zatui an bangin nazat hong kul ding hi.\n– Hong it taktak mikhat in 100 veikeek hong taisanna ding thu a piang zongin, hong taisan ngeilo cih phawk in.\n– Mihing ngeina leh mihing hihna kibanglo cih phawk in.\n– Na manlaang nop leh nang kia pai inla, gamla na tun nop leh ki pawlkhawmin kalsuan in.\nPrevious: USA, Tulsa pan Tg. Kap Deih Mung (Lailo, Hatzaw) in hongnusia\nNext: USA, Illinois pan PU Nang Za Dal (Haupi, Phaipi) in hongnusia\nA Maanpen I Minam Min “ZOMI” ahi hi ~ C. Thang Za Tuan


url: =Vondeih Kep Ding – 27 (Pau Khan Kap) :: ZOMI DAILY\nposted on 14 December 2014 at 2:35 pm Lomkholna: Article, Paukhankap\nVondeih Kep Ding – 27\nKisai lo pi-in mi lupna khan sung khawng peuh ah pai mawkmawk kha kei in. Khin tung khawng en-in khua dakdak in khua khakha kei in. Mi\npawl khat te mi inn ah hawh ci-in a innsung khawng peuh, a lupna khan sung khawng peuh paiphei in etsak mawkmawk uhi. Tua bang gamtatna pen kilawm lo hi. Nu leh pa te’ hilh lo, gen loh bangin tua bang peuh in gam ta zanzan kei le ci ut ing. Khat peuh in letsong hong pia-a nek theih ahih leh zong ne pah in, niik leh puan ahih leh zong silh pah le cin hong pia te a lung uh kim ding hi. Nang’ nek dingin hong kipia khat na nu puak in, nang’ silh dingin hong kipia khat na nau pia le cin hong pia te a lungkim het lo ding hi.\nPa pi te pau leh ka tangval no, nang ka bat lai nitaks khuamui kuan khat in i tuangdung tungah na pu leh na pi tawh tu-in na pu’ hong thugen khat na pa in mangngilh thei lo hi ing. ‘ Inn lak na vak ding paukhankapuh ciangin, “ Pa, kei tua ah pai ning.”“ Nu, kei ka lawm ten ah va hawh pak ning ei,” ci-in na nu kiang ahi zong, inn aa om khat peuh peuh kiangah gen hamtang in,’ hong ci hi. “Tua bangin hong gen kei le cin na om loh kal khat peuh in na lawm na gual te khat peuh hong hawh in hong dong leh na paina thei kei le ung ka gen ding uh omlo hi. Na om kei zongin na pai na, na hawh na thei le ung ka lung uh nuam hi,” hong ci hi. Tuni dong ka bilkha ah zaza lai hi’ng. Veng te’n ka hawh ding ahi zong, nitak ki khawm ding ka hi zong, kawlpi ka pai ding ahi zongin ka pai ding ciangin na pu kiang ahih kei leh na pi kiang ah kapai na ding mun, ka zekai leh zekai loh ding gen masa in tua khit ciangin ka pai nopna mun ah kapai khia pan hi.\nPrevious: Mihing Muhzia & Jesuh Muhzia ~ Thukhenzia\nNext: Upna leh Kammal (2) ~ Rev. Fr. Damian Dal


url: =US gamsung khualzinna pawlkhat – 13 :: ZOMI DAILY\nposted on 15 January 2016 at 8:00 am Lomkholna: Article, Awnzapau\nAn Hong Kineekpih Tanghtangh\nKo leh ko bangmah a ka kisim hetloh uh bang lo in ka tun zawh ua kipan meeltheih khempeuh mah in hong pii-bawl in an hong neekpih tangtang tek uh a, ka tun zawh uh khakhat sungin Tulsa a ansai omteng ka phaklohna uh a om kei hi. Mikang, Sen, Mexican, Indian, Thai, Korea, Vietnam leh mikangte ansai zong Cowboy te duh diakdiakna country food cih dan sai a tuamtuam om aa tua teng mah ka pha kim uhhi.\nSa vive baalneek a kine takpi mah hi a, ammtaamm lua kha in gilvah takin ka neek leh gilvah lua in naklah dekdek liangin ka om thei hi. An hong neekpihte khempeuh ka laibu dang sungah ciamteh na veng inh hi lai ah kong kihelsak nawn kei zaw hi. Ka tuncil uh a, a na omsa meeltheih khempeuh teng mah in an hong neekpih ahihi.\nUS ah zing-an (breakfast) sun-an (lunch) nitaak-an (dinner) ci in thumvei a tawm pen an kine hi a, mailam ka lai atna ah zong eimi pawl khatten breakfast pen kiallap an ci in ken tua kammal zang nawn lo in mikangte zat bangmahin zingan mahin kong zang pah ding hi. Amau kiangah zingan pen 7:00AM pan 10:00AM dong hi aa sun an pen 1-3PM gual vive in ne uhhi. Nitak an pen ane baihte in 6 PM hun in ne uh aa, tua lo ansai liante ah 6Pm – 9PM sung hi pian zaw mai hi.\nZing-an neekna a minthang penpen pen, International House of Pancake (IHOP) hi aa, khuakim veeng kim ah om kawikawi hi. Mac Donald leh Subway cih sai zong fast food kizuakna te lak ah a minthang penpen sai hi a, veeng khempeuh banah a manlang theithei a kihawl thei khualzinna mawtaw lam dungah (express highway) tengah a kulna mun munah omsak kawikawi hi.\nKa zin tunna uh ka nuphalpa apa Lianno (Pastor Richard Suan Za Lian) leh anu Man (Nu Vung Za Man)te inn pen Tulsa khua ii landmark khat ahi, Oral Robert University te’ CitiPlex Towers tawh kinai mahmahna ‘Walnut Creek’ veengsung ahihi. CitiPlex Towers pen gamla pipan kigalmuh thei ahih manin ciaptehna zong ol peuhmah hi.\nPrevious: Pasal te’n numei te a muhdan uh…\nNext: Bebe ~ Hau Za Cin\nTwitter Company te’n Character 280 ki ngahsakta\nDr. Do Kham Kum 1 cin Phawkna Hunbawlna


url: =Kachin, Hpakant suangkhuk leitolh in avuknelhkhak misi 20 phatota :: ZOMI DAILY\nposted on 7 May 2018 at 3:47 pm Lomkholna: Myanmar, News, Sawltak\nMyanmar, Kachin State sung aom Hpakant suangkhuak ah leitolh mencim “Landslide” hangin avuknelhcip misi pen mi 20 phakhinta cih MMTimes pan kiza hi. Rescue Team te’nzong misi azonpen khawlbawl photta uhhi ci’n Lower House Legislator khatin genkhia hi.\nPyithu Hluttaw MP for Hpakant U Tint Soe in agenna ah nung Friday ni in Hpakant suangkhuk mencipna hangin mi tampi in sihlawh hi. A geinai panin amukha Witness te genna tungtawn hileh leisai in avuknelhcip mi tampi omlaiding hi.\nAhi zongin guahtui tamlua in, mencim “Landslide” aki patkik khakding kipatau ahih manin, aki vuknelhte azonding in akipan Rescue Team tezong lauhuai ahih manin ki khawlsak phot hi ci’n U Tint Soe in zanni Sunday ni in genkhia hi.\nSuangkhuk sungah misi 20 te lakah 16 tepen tuahsiatna aphual ah asipah vive hi uh a, adang mi 4 tepen zato kipuakman samin, ahi zongin zato panin zatui zaha Treatment akibawl kawmkawm in asi uh ahihi.\nTulaitak zato ah liamma tawh akikemlai cina mi 6 omlai uh cihi.\nKhuasung mite “Local villagers” te genkhiatna ah mencim leisai in avukkhak pen mi tampitak leisung ah awkcip laiding uhhi ci’n genkhia uhhi. Hih suangkhuk panin aki paikhia “Mine Waster” sungah suangmanpha aomkhakleh ci’n azongdingin nisim in mi tultampi in adelh ziahziahden uh hi a, tuahsiatna apianciang inzong tualai munah mibangzah omding cihpen gencianding ahamsa dinmun ahihi.\nHih tuahsiatna apiankhit phetin Government officials, Civil Society Groups leh NLD Member te’n Rescue Team phuantawm uh a, mi mangthangteng azon akipanpah uh ahihi. ZD Sawltak #zomidaily\nVideo: Suangto te nasep, nuntakzia\nMyanmar, Kachin State sung aom suangmanpha akitawhna suangkhuk “Jade Mine” khat tuni Friday zingsanglam in kicim cih AFP pan kiza hi. Local Authorities te’n agenna ah sumtampi tawh aki vaihawmna Multi-billion dollar industry khatah leitolh mencim in mi avulhnelhkha ci uhhi.\nMyanmar gampen suangmanpha “Green Gem” tampi apianna gamkhat hi a, leitung inzong suangmanpha tampi apianna “world’s top producer of the near-translucent green gem” in hong ciapteh uh ahihi.\nAhi zongin suangmanpha akitawhna suangkhuk te ah hoihtak, muanhuaitak dingin akisem ommello a, lauhuaithei mahmah hi.\nTuzingsang leitolh mencipna munpen Kachin State, Hpakant Township sungaom Wak Khar akicihna khuasung aom suangkhuk khat ahihi.\nLocal administrative officer Nilar Myint in agenkhiatna ah suangkhuk akitawh laitak in lei leh suang honkhat kicimsuk in, anuai ah suangmanpha zongin aom te avulhcipgawp hi ci’n genkhia hi.\nHih tuahsiatna hangin misi bekbek luang 17 ki mukhia khinta a, asilo ahi zongin aliamgawp agim mahmah mi 9 zong zato kipuak hi ci’n genbeh hi.\nHpakant suangkhuk pen tuahsiatna kizathei zelzel a, 2015 November khasung inzong suangkhuk kicim in mi 100 valtak in sihlawh uhhi.\nHih tuahsiatna apianlaitak in akihelkha Min Naung akici kum 30 aphakhin khatin agenkhiatna ah thakhatthu in leisai golpi hongki cimsuk in, keipen asuakta mialmialbek kahihi. Mi tampi vulhnelhcip in, asung ah mi tampi in sihlawh uhhi ci’n genkhia hi.\nTuahsiatna apianna khua ahi Wak Khar khuasung ah mipi akigawm in 50,000 bangin suangkhuk ah suangmanpha zongin Mining nasep asemding in ki gen hi. Wak Khar khuasung upakhat ahi Chit Kaung in agenkhiatna ah suangkhuk nasemte Safety aomtheih nadingin Company te’n suang atawhsak uhciangin Mining Law hoihtak azuihding kisam hi ci’n genkhia hi.\nMore: Galkidona akhawl nadingin Kachin, Myikyina khuasung ah mi 5000 in lungphona nei\nTuabang tuahsiatna lianpite banah nisimphial inzong tuahsiatna omthei zelzel a, mi tampi mahin sihlawhden uhhi.\nTuahsiatna aom ciangin asi Victim tepen nisim nektawm azong khialkhial tengmah hizawden sawnsawn hi. Company panin leisai adeihnawnloh anilkhiat sungteng apheklek tengin tuahsiat lawhthei gige uhhi. Sawltak #zomidaily\nPrevious: India ah numeino khat pasal 2 in buanhuan in meitawh hallum\nNext: US, Hawaii meimual puakkhapna hangin inn 26 val siakhinta\nTurkey khuasung ah Suicide Car Bomb hangin mi 34 si


url: =Theih leh upmawh ~ Pau Khat Suan :: ZOMI DAILY\nposted on 15 July 2018 at 8:09 am UTC+9:30 Lomkholna: News, Paukhatsuan, Zomi\nMi khempeuh in kuama’ kiang a i gengen seloh, i theih takpi, i theihna tan zong i tel, thuman pawlkhat kinei ciat hi. Bangmah theilo kiuhkeuh cihbang bel om samlo hi. Tuabang mah in kuama’ kiang a i genloh veve mah i theihna tung a kilambeh a valdeuh, a pamdeuh, i upmawh pawlkhat zong om veve hi.\nThu khatpeuhpeuh ah aman, adik i tel sitset pen a kisap leh limtak gen a midangte zong i theihsak ding leh a theikhial kha a om leh lungduai tak a i hilh i gen ding a deihhuai leh a kisap hun omthei zelzel hi. Khatveivei gen masak kul khollo ahih hang a diklopi a a kihilhsawn kha a om man in theihkhialhna leh siatna a piangsak thei ding thute genhuai, kihilh huai mahmah thei hi.\nAhi zong in i theih ciang tel a kiptak dinpih leh a kisam bang a i genkhiat mahbang in, i telban loh i upmawh ciang thute ah thuman a theizaw, a telzaw leh ciantak a ong gen thei a om leh a sin ding leh a zui ding a i flexible ding zong kisam hi.\nE’n i tel takpi hilo, i upmawh ciangbek kimlai, ei’ upmawhna pen mi’ theihna sang aman zaw ding bangkhat a i pan teltal mawk leh tua pen a diklo i hi cih ei le ei kitel ding kisam hi.\nThu khatpeuhpeuh mi’ gensawn i zakciang bek tawh kanbehna, sihbehna a omkei leh kitel zolo, theihna kicing zolo hi. I kanbeh, i sinbeh a i telkheh khit ciang bek in adik aman kithei, kitel pan hi. Theihtelna pen information source khatbek pan kicing ngeilo zaw hi.\nZakkhak ngei ciang tawh thukhempeuh a thei khin pah i kisak leh kikhial baih mahmah a, ki zahhuai thei mahmah hi. I tel zah thei sitset a, i upmawh pen kanbeh sinbeh a telkheh ding leh mi’ theihna thupi ngaihsut in, a sinbeh ding a flxible ding kisin huai mahmah hi.\nMore: Singapore gammakaipi Lee Kuan Yew ii tupa (pasal) in pasal nei\nI tel zah thei sitset i hihman in aban ngai, sin, kanbeh ding kigingsa in om den lehang ki hampha zaw hamtang hi. Midangte a hilhsawn ding peuhmah in a tel sitset ciang bek mah hilh a, upmawh thu tawh behlap loh ding, thuman thudik tung ah upmawh sansat behlap khak loh ding lunggulh huai hi. Pau Khat Suan\nPrevious: Malaysia, Kota Damansara inndawl 20 pan numeikhat lengkhia in si\nNext: A thupi mahmah annam pawlkhat\nZCD pan dah pihna ~ Pu Hang Khan Khup


url: =Sawltak Tangthu 14 | Siantongluan\nSawltak Tangthu 14\nIkonium khua a tun uh ciangin Paul leh Barnabas zong Jew mite kikhopna inn-ah pai uh a, amaute thuhilhna hangin Jew mi leh Gentail mi tampi tak in Pasian thu um uh hi.\nAhi zongin thu umlo Jew mite in Gentail mite holhthawh uh a, thu um mite a mudahsak uh hi.\nTua lai-ah sawltakte sauveipi tam uh a, Topa Jesuh thu hangtakin a hilh uh hi. Ama dikna thu a hilhnate uh man hi, ci-in a lahna dingin Topa in amaute tungah lim leh na lamdang bawltheihna ding vangliatna a pia hi.\nTua khuasunga om mite pawl nih pha uh a, pawlkhat in Jew mite panpihin, pawlkhat in sawltakte a panpih uh hi.\nGentail mi leh Jew mite in a uliante uh tawh kopin sawltakte bawlsia-in suang tawh dending a vaihawm uh hi.\nSawltakte in tua thu a theih uh ciangin Likaonia gamsunga om Lystra khua, Derbe khua, leh tua gam kiima om khuate-ah tai uh a,\ntua a taina uh khuate-ah Lungdamna Thu a hilh uh hi.\nA suahtunga kipanin lam a pai theilo khezaw mi khat Lystra khua-ah a om hi.\nAmah in Paul thuhilhte limtakin a ngai hi. Tua mipa in damna a ngahzawhna ding zahin upna nei hi, ci-in Paul in a muh ciangin limtakin amah en a,\n"Na khe-in dingto in!" nakpi takin a ci hi. Tua mipa zong dingin lam pai kawikawi dingin a kipan hi.\nMihonte in Paul nasepna a muh uh ciangin amau Likaonia pau tawh, "Mihing mel pua-in pasiante i kiangah hong pai hi," ci-in a kiko uh hi.\nBarnabas pen Zeus ci-in min phuah uh a, Paul pen a thugenpi pen ahih manin Hermes ci-in min a phuah uh hi.\nZeus pasian biakna inn tua Lystra khua nawlah a om hi. Tua Zeus pasian na a sem siampipa in khuapi nawla a biakinn kongah bawngtalte leh pakkualte hong paipih hi. Amah leh mihonte in sawltakte a biakna dingun tua bawngte go-in pakkualte a pianuam uh hi.\nAhi zongin Barnabas leh Paul in hih thu a zak uh ciangin mihonte vaihawmna a nialna limun a puan uh balkekin mihon lakah tai-in kiko uh a,\n"Lawmte aw, bang hangin hih bangin gamta na hi uh hiam? Kote pen note mah bangin mihing ka hi lel uh hi. Bangmahin a kimanglo hih milimte na biakna uh panin kihei-in, vantung, leitung, tuipi leh tuate tung leh a sunga om khempeuh a bawl a nungta Pasian na biakna dingun Lungdamna Thu note kiangah a gen dingin hih lai-ah a hong om ka hi uh hi.\nA beisa hunsungah Pasian in mi khempeuh amau utbang ciatin hong gamtasak hi.\nAhi zongin amah in a bangci Pasian hiam cih hong lahna-in mite-a dingin na hoihnono a hong pia hi. Amah in van panin guah hong zusakin, a hun hunin anlak hunding hong tungsak hi. Amah in note nekding an hong pia a, lungdamin a hong omsak hi," a ci uh hi.\nHih bangin thu a genna uh tawh mihonte in amaute a biaklohna dingun a khozo liailiai uh ahi hi.\nAhi zongin Pisidia gama om Antiok khua leh Ikonium khua panin Jew mite hong pai uh a, mihonte hong holhthawh gawpin suang tawh Paul denggawp uh a, si khin hi, ci-in ngaihsun uh ahih manin khuanawlah a kaikhia uh hi.\nAhi zongin thu um mite in amah umcihin a om laitakun amah hong tho-in khuasungah a lutkik hi. A zing ciangin Barnabas tawh Derbe khua-ah a pai uh hi.\nPaul leh Barnabas in Derbe khua-ah Lungdamna Thu hilh uh a, mi tampi in Pasian a um uh hi. Tua lai panin kileh kikin Lystra khua, Ikonium khua, leh Pisidia gama om Antiok khua-ah a pai uh hi.\nThu um mite a upna uhah citakin a omna dingun hanthawnin tha pia uh a, "Pasian Ukna sungah i omtheihna dingin haksatna tampi thuak ding hi hang," ci-in a hilh uh hi.\nKhua pawlpi simah pawlpi upa ding sehsak uh a, an tangin thungetna tawh amaute muan ahi Topa khutsungah tua mite a ap uh hi.\nPisidia gam a khenkhit uh ciangin Pamfilia gam a tung uh hi.\nTua gamsunga om Perga khua-ah thu hilh uh a, tua khua panin Attalia khua-ah a paisuk uh hi.\nAttalia khua panin teembaw tuang uh a, tu-a a zawh uh nasep a kipatna dingun Pasian khutsungah amaute a ki-apna Antiok khua a zuankik uh hi.\nAntiok khua a tun uh ciangin amaute in pawlpi mite khawm uh a, a khualzinna uhah Pasian in na a seppihna khempeuh leh Gentail mite in zong thu a uptheihna dingun Pasian in lam a honsaknate khempeuh a gen uh hi.\nTua khua-ah thu um mite tawh sauveipi sung a omkhawm uh hi.


url: =Pasal taktak pasal pil ~ Thang Siangh :: ZOMI DAILY\nPasal taktak pasal pil ~ Thang Siangh\nposted on 13 December 2015 at 11:14 pm Lomkholna: Article, Thangsiangh\nUSA pen leitungah taanglai Rome kumpi mah bang hi-a, aneihloh khatbeek om lo hi. Leitung mihingte kidemna ahi pilna-lam kidemna, thahaatna-lam kidemna hauhna-lam kidemna tuamtuam zong akhelnono, a lamdangnono nei uh hi. California, Las Vegas acihna khua-ah nakhempeuh phial kim hi. Leitung mihing etding lahtheih khempeuh lak uh hi.\nKimawlna Tualpi lianmahmah khat om hi. Building lianpi sungah adei tuamtuam ah a muhnop namkim lahna om kawikawi hi.Kimawlna namkim a khawk a khawkin kinei hi. Pawi-en dingin mi tultul tampite pai uh hi. Pasal thahaat kidemna zong nei uh hi. Boxing kitupna pong 240 ciang agik pasal baan gaap kihual valval kitupna zong om hi. Khatpan a lawmpa tumpai hi. A khutlamto-in ‘ ken zo ing’ cidanin mipilam nga veva hi. Pahtawina a kawngah kiteengsak hi.\nTua khit ciangin pong-600 kiim pasal pi-6 pi-7 kim vive Apes-zawngkuh lampai bangin kaak laanglaangin hong pusuak leuleu hi. Tuate trailer-motor golmahmah kaisak uh hi. Pipa bungpite pi-12 a saang khau khungin tua tungah tamlawnzo kidem uh hi. Suangtum beemkim diameter pi-2.5′ pha ding sagih domin tausang tungah ngasak hi. Tua khempeuh a banbanin hihzo lel uh hi.\nSingtan-singphuk haat leh asiam kidem uh hi. Hi bang kidemnate pen vaalkhong lo hi. Nuntak kivaakna nasepna ding phattuamna tampi piangsak hi. Cidamna leh thatang haatna khangsak seemsem hi.\nTua khit ciangin vandak zezua aa a tunglam bekbek a en mipite kamu uh hi. Tua te in inndawl varanda mai-a numeite en ahi uh hi. A pumtangin seel kikeuhlo-in om uh hi. Ahoihna teng kimu ahihmanin tua munuamin mihing miksihon bangin kiphul naunau hi. Mihing paktatte leh a kicianlote in tua bangmunah sumneih zahzah zang thei uh hi.\nTua khit ciangin Platform munkhatah Pasal Zangsau kidemna ci-in a ente pen numei kum-40 nuaisiah ding tampen hi. Pasal thahoih mahmah 8 hong pusuak hi. Kigual dimdiamin amau ngeina bangin hong laam uh hi. A lukhu aa kipan a tungaa puansilh khempeuh a banbanin a laamkawmin khatkhit khat suahkhia-in paikhiakhia uh hi. A pumgak sungnung leh sungten bek tawh hong omciangin pawi-en numeihonte lawplua kisa-in khutbeengin awngin kihot daapdaap uh hi. Tua munah pasal pawi-en tamlua lo hi.\nA pumgak leh a sungten hong suahkhia petmah hi. Gol lah gol si, sau lah sau si, a pheipaang saatin kipeidaudau hi. Tua laitakin numei pawlkhat gonggawin kizawngkhia uh hi. Laamtawpin tawlkhat a pumtangin ding uh hi. Tua laitakin numeite in sum lot ziahziah uh hi. A tawpna-ah numeikhat dingin platform tungah kahto-a, a deihpen pen a kawngah kawi-in screen nunglamah ciahpih hi. Pasal taktak kidemna ahi hi.\nTua kidemna sungah a neupen letmat-8″ sau hi. A saupen letmat-10″ sau hi. Hih mite sungah ei Asia mite kihelzo ngeilo kha ding hi. Ahih hangin tua mipa pen leitungah a min kiza lo hi. Nobel Prize piak dingin ki nominate ngeilo hi. Leitung pasal minthang taktakte kua bangte hiding uh hiam?\nLeitung minthanna tuamtuam tampi om hi. Gaalhang aa minthang om hi. Thatanghaat aa minthang om hi. Science lamtawh kisai mipil minthang om hi. Political siam ahi gam leh minam aading-a kikham-ngam Patriatic om hi. Pumpitung siamna tuamtuam tawh kisai cidamna lamah minthang om hi. Eite in bang minthanna ih teel ding hiam? Pasal-taktak bangci suah thei ding ihi\nPasian piak pasal-power\nPasian in mihing a bawlciangin Pasal bawlmasa hi. Amalim suunin bawl hi. Pasal-neih van khempeuh Pasian in nei hiam, cih thudotna pen thuthuk lua ahih ciangin ih kikum kei ding hi. Numei pen pasal nakguh panin bawl hi. Avante pasal tawh kibanglo hi. Pasal bangin Pasian-lim sunkhinlo hileh kilawm hi. Pasian in pasal saangin a niamzaw-ah koih hi. Pasal zahin power pialo hi.\nPasal pen a bawlsa nakhempeuh uk dingin sawl hi. Biakna Siampiza pia hi. Sisan tawh Mawhsuutna naseemsak hi. Numei lutang ci-in minguan hi. Israelte misimna khempeuhah pasal bek kisim hi. Numei leh naupang kinusia tawntung hi. Nungzuite hunin zong mipi kaihkhopna munah miphazah a gen ciangin pasal bekta kigen den hi. Topa in pasalte hong piak power pen saangmahmah hi. Tua power kizatsiam leh Pasal-taktak kisuakzo bek ahi hi.\n“Ta pasal haute pen thal-um dimin thaltang pua mipa tawh kibang-a, a galte kongvangah dakngam ding uh hi.” ci-in pasal thupizia laisiangtho gelh kamsangte dongin gen uh hi.\nZomite i Pu i Pate zong pasal thupiseh minam ihi hi. ” Ka Nu tapa hi-ing,” kici ngei lo hi. ” Ka Pa tapa hi ing,” ci-in haksa thukhat peuh a omciangin pasal hihna tawh tha kila hi. Nuntakna nei khempeuh ” Apa” kithupiseh zaw hamtang hi.\nZomite pahtak pasalte\nTaanglai-in samantheite, thautawi theite pasal taktakin kimu hi. Gaal-ai, tong, Sialkopgo zote pasal taktak in kimu hi. Siikkaang dolcial lamte pasal taktak in kimu hi. Phungsung bangkuasung vaanzo vaihawmzote pasal taktak kici hi.\nEi Zomite Ngeina tawh a khangkhia pasal taktakte in, amapianna Beh leh Phung thupisak hi. Sanggam huaisiam uh hi. Thu leh la tuamtuam a om ciangin, ama silehsa tawh kinaina zui-in dinmun la a, sanggamte aading kidalna lum bang ahi hi. Kulhpi bang ahi hi.\nNumei tungah thuneihna\nZomite lakah Zilelte kineumuh mahmah hi. Mawnlel ci sese uh hi. Ama Pianna Nu leh Pa hih gawgaw a, a Sunghte neel hianghiang aa hopih om hi. A pianpih sanggamte ngotliapliap aa ho a, a zi ciangin sia leh pha khenlo dongin tuisiksaat abang pawlkhat om hi. Nu leh Pa thusimlo a, zite ekteh dek a kihta om hi.\nTua bang mite pen Mawnlel taktak ahi hi.Zibeel pasalte zong kineumuh mahmah aa ” Mawnbeel ” mah natangsak uh hi. Zomite in numei suan leh khak zui-in khangsimlo uh ahihciangin Mawnlelte pen hunkhat ciangin sanggamsel bangin hawmkai thei hi. Numei pen a kilawmzah sangaa pibawl pen in pasalte vaangkiamna ahi hi.\nNumei cih bangbang cihmailel lawmlawm pen Mawn-lel sitmahmah ding hi.\nAPUALAM TAWH KIZOPNA-AH\n“Honesty is the Best Policy” Hih mikaang paunak pen mangngeilo ding hi. Khat sangaa tamzaw mihing omna khempeuh ah thumanna, cihtakna, kisam hi. Ciampello mihing pen pasalmuanhuai hihna namkhat ahi hi.\nNupa kikaal paubaanglo ding hi. Pasal picing pasal taktakte pianzia ahihi.\nGuallel a lungkiatlaitak leh daupahun aa lungsim kilamdang tuanlomite pen pasalpil pasal lungtangpha ahi hi.\nBangbang biakna ahizongin a pomlaitak biakna tungah thumanin citak pasal lungtang pha ahi hi.\nGam leh minam puapaih ngeilote pasal taktak ahi hi.\nThumanna pen thatang haatna leh leitung minthanna khempeuh sangin manpha zaw hi.\nKa sangnaupang lai-in Sangsia-4 kanei uh hi. Amaulet subject tawh kisai-in ahun kilaih uh hi. Sia pawlkhatte pen amau uthunin hong pai dildial uh hi. Ahun maanin tung ngeilo hi.\nSia khat pen, amahun atunlian leh kongkhak sunglam akhe tawh hong sikto lian hi. Amah pen samphiahsa-in hong pai ngeilo hi. A puan kilhkhial ngeilo hi. A puanngawng bawllohin om ngeilo hi.\nA inn a lote siangtho hi. Huansungah mehteh-mehgah ahunhunin kingah hi. A tuikuang niin ngeilo hi. Thumanna hangin mikhempeuh in zahtak hi. Degree sangpen sangin ama thumaanna in tawisang zaw hi.\nZii itna bangci zat ding\nTuteng “Zii nei leeng cih thulu hong laang mahmah hi. Numei a tamzaw pen a puakkhamlo bomtang ahi hi. Tua bomtang zangno a cingdingpen a pasal ahi hi. Zii it ding ngaihding cihpen gen phapha zong kisam kasa kei hi. Tua itna bangci zat ding, cih thupi zaw kasa hi.\nItna zangkhial kitam zaw a, bangkuasung, phungsung kitamkham tamzaw hi. Sanggam uu leh nau Nu leh Pa nunghei lo tam hi. Cihmawhhun ciang bekin sanggam omlam, nu leh pa omlam kiphawk thei hi. Cihmawh ciangin numeilam bek kicinglo hi. Sanggam dintuakna munah numeilamte hong kiguang ngam tuanlo hi. Ei tungaa tavuanlian neite mah ih khing ih sa a nepente hizaw leh nakhempeuh hoihpai pah deudeu hi.\nTuuhon lak aa ngianupa bangin pianpih sanggamte suanghik lawn bangin kikhenkek thei hi. Tate theihloh kalin nu leh pa te lukham tekh-dikdekin kap uh hi. Zuntui ektui siak a khitui-naptui tawh akhoi a keem nulehpa don lo-in, khatvei-beek a zun a ek a siaksaklo a sungte a khum a al amau neek taangin a piak ngam mawk u ciangin bangzah dipngek na ding hiam?\nA teek kuan ciangin, amaugual khempeuh nupi pasal suakin amau masuanciat nawtin kikhenkek uh hi. A teekkuan ciangin nu leh tateng kop a, pianna pa kinawl khin hi. A Pa uh pen mival suaksak hi. A tate un zi hong nei a, amau mah bangin nu leh pa sanggam donlo-in a sungte bekmah tawh hong lungkim uh hi. Tua pen kua pattah hiam? Pasal in zi leh ta lammaan tawh pantah lo ahi hi. Thallam cilsiat eimau tung hong tuzel ding hi. Amau tat bangmah in, a nu a pate tung aa a bawl bangmah in amahun hong tungzel ding ahi hi.\nItna thakiam saklo a, Zi-gilo kam hubitzote pen pasalpil pasal picing ahi hi. Nu leh Pa, pianpih sanggamte itna kiamlo a, zi-iit na khotak neite pen pasal picing ahi hi. Zii leh innkuansung kigualnuamsak pasalte pen pasal picing pasal pil ahi hi. Sia leh pha khenlo lo a ” zite cih bang bang ” mangmawkte pen thal-um sungah thaltang omlo, galsim dinga kuankhia pasalhai tawh kibang hi.\nKamkaih khau khahsuah ken\nNumei gilo khat uksangin gambup uknop thei zaw hi. Numei khat leh khat kibanglo hi. Nuntakna masuan lungpatau theilo, utut a omnuam om hi. Zuaugen haat om ding hi. Amah leh amah kiphatphat bangmahlo om ding hi. Guta om ding hi. Pasal omlo-in bangmah phuzolo kimanna siamna khatbeek neilo kiphasak pasal sai lala om ding hi. Migensia aa nitum om ding hi. Uisan a thadah a, puansilh nikten hoihbek tawh lungkim om ding hi. Pasal laingam om ding hi. Anhuan theilo kuangsawp theilo om ding hi. Pasal khatguak tawh lungkimlo zualzang om ding hi. Sum khol theilo a maneek tawntung om ding hi. A pasal bek ngai, a teek a khang huatsah om ding hi.\nHibang siahuai khempeuh lencipzo a, tuate munah itna a guangzo, numei migi a suaksakzo pasalte pen leitungah pasal thahaat pen leh pasalpil pasal cingtak pen ahi hi.\nPasalte in numei ngaihsutna khempeuh theihpih ding hi. Itna bulphuhin encik ding hi. Pukna lampi khempeuh khaktan ding hi. Masuan kalsuan zia ding ngimna khempeuh nupakopin kitheisak ding uh hi. Thusim omlo ding hi. Pasal sangaa thukhual zaw mailamthu ahoih khungthei zaw numei zong om hi. Numei ngaihsutna hoih khempeuh lei-ah kiasak mawk lo ding hi. Innkuan lamto ding ngaihsutna khempeuh kikumkhawm ding hi. Kikhenkhapna a piangsak ngaihsutna khempeuh nilkhia ding hi. Itna bulphuhin nakhempeuh sem ding hi.\nZii pen saatding leh velh ding hilo hi. Zuun ding leh puahding ahi hi. Pianpi haina leh zawngkhalnate simmawh zawh thawh ding hilo hi. Dom ding leh panpih ding ahi hi. Sangnaupang pillo a saatsaat siate a haimah ahi hi. Ziite pen sangnaupang bangmahin pantahin hilh ding hi. Khuttum leh ciang zang ngei kei in. Ahoih gamta ding thuhilh pelh ngei kei in. Na it mahmah khaipote nakhoi mah bangin khoi in. A tungaa om natna lungnote paihkhiat ding lau kei in. Numei uksiamte mipil mithahaat ahi hi. Mawnlelin dai ngeilo ding hi. Thang Siangh\nPrevious: Nusia Tani\nNext: Zomite kipumkhat nading Kal masate\nChristian kician khat ahih leh Las Vegas pai nuamlo zaw hamtang hi.\n14 December 2015 at 10:38 am\nPu Thang Siang na lai gelh na sim ing in zak nop mahmah ei. A sa bek hi lo – a guh dawk zah dong dingin kician takin gen suk pah giapgiap na hih manin, laisim mimal in tel ol sa mahmah kim tek dingin um mawh ing. Lai ih gelh ciangin ih mipihte in phattuamna khat peuh, amau ukna sansan ah lak theih khat peuh a neih na ding deihna vive aa kigelh ahih manin, tuah khak sin khak a nei a kua mah peuh in lai hong gelh tek lai ding uh zong hoih sa mahmah ing.\nLeave a Reply to donggpi\tCancel reply


url: =Kumpi Masate 15 | Siantongluan.net\nKumpi Masate 15\nKumpi Masate 15 |\nTu-in Nebat tapa Kumpi Jeroboam kum sawmlegiatna kumin Abijam in Judah tungah uk ding kipan hi.\nAmah in Jerusalem-ah kum thum sung uk hi. Ama nu min Maakah hi a, Absalom tanu ahi hi.\nAma mai-a a pa khialhna khempeuh amah in zui hi. A pusawn David a thuman bangin Topa a Pasian tungah a lungsim thuman buplo hi.\nAhi zongin David hangin Topa a Pasian in Jerusalem-ah amah tapa khat pia a, ama khitah a tapa koihin Jerusalem kipsak hi.\nBang hang hiam cih leh Hit mi Uriah thu-ah cih simloh ama nuntak sung tawntung Topa mit-ah David a manin gamta-in a thupiakte khat peuhpeuh panin amah piallo hi.\nTu-in Abijam nuntak sung tawntung amah leh Jeroboam kikalah kidona om hi.\nAbijam gamtatna a omlaite, leh a sep khempeuh, Judah Kumpite Khang Tangthu Laibu sungah kigelh hi. Tua ciangin Abijam leh Jeroboam kikalah galkidona om hi.\nTua ciangin Abijam si a, amaute in David khuapi sungah amah vui uh hi. Ama tangin a tapa Asa in uk hi.\nIsrael kumpi Jeroboam kum sawmnihna kumin Asa in Judah tungah uk ding kipan a,\namah in Jerusalem-ah kum sawmlilekhat sung uk hi. Ama pi min Maakah hi a, Absalom tanu ahi hi.\nAma pupi David a gamtat bangin Topa muhna-ah Asa a manin gamta hi.\nAmah in gamsung panin pasal paktat pawlte koihkhia-in a pate bawlsa milim khempeuh khinkhia hi.\nAmah in Asherah milim dingin a kibawl a kihhuai milim khat nei ahih manin kumpinu nu hihna panin a pi Maakah zong khinkhia hi. Tua hi a, Asa in tuanu milim phukin Kidron lui-ah a hal hi.\nAhih hangin mualtunga biaknate kilakhia lo hi. Ahi zongin ama hun sung khempeuh Asa lungsim Topa tungah thuman bup hi.\nTua ciangin amah in a pa apsa letsongte leh ama apsa letsongte, ngun, kham, leh nazatte Topa biakinn sungah a paipih hi.\nAmau hun sung tawntung Asa leh Israel kumpi Baasha kikalah galkidona om hi.\nJudah a sim dingin Israel kumpi Baasha kuanto a, Judah kumpi Asa kiang pan kuamah paikhia theilo, kuamah a tum theihlohna dingin Ramah khua a lam hi.\nTua ciangin Asa in Topa biakinn sung vankoihna leh kumpipa inn vankoihna sungah a omlai ngun leh kham khempeuh la-in ama nasemte khutsungah tuate a pia hi. Tua ciangin kumpi Asa in Damaskas-ah a teng, Syria kumpi, Hezion tapa Tabrimmon, a tapa Benhadad kiangah tuate puak a,\n"Ka pa leh na pa mah bangin kei leh nang kikalah kipawlna khat omsak ni. Ngun leh kham letsong nangma tungah kong puak hi. Keima kiang panin amah a nungkik theihna dingin Israel kumpi Baasha tawh na kipawlna va sutat in," a ci hi.\nTua ciangin Benhadad in Kumpi Asa thu mang a, Israel khuapite a sim dingin a galkap a ukte sawlin, Ijon, Dan, Abelbethmaakah, leh Khinneroth khempeuh, Naftali gam khempeuh tawh a zo hi.\nBaasha in tua thu a zak ciangin Ramah a lam khawlin Tirzah-ah om hi.\nTua ciangin kumpi Asa in Judah gam khempeuhah thu genzakna khat bawl a, kuamah pengloin a milipin Baasha in khua lamna-a a zat Ramah suangte leh a singte a puakhia dingin a sawl hi. Tua ciangin kumpi Asa in tuate tawh Benjamin mite khua Geba leh Mizpah khua a lam hi.\nTu-in Asa gamtatna a omlaite khempeuh, ama thahatna khempeuh, ama sep khempeuh, leh ama lam khuapite, Judah Kumpite Khang Tangthu Laibu sungah kigelh hi. Ahih hangin a teek ciangin a khete-ah natna khat a nei hi.\nTua ciangin Asa si a, a pupi David khuapi sungah a pate tawh kivui hi. Tua ciangin ama tangin a tapa Jehoshafat in a uk hi.\nJudah kumpi Asa kum nihna kumin Jeroboam tapa Nadab in Israel tungah uk ding kipan a, amah in Israel tungah kum nih sung uk hi.\nTopa muhna-ah amah a sia gamta a, a pa khekhap mah tawnin, Israel a khialhsakna ama khialhna mah a zui hi.\nIssakhar minam Ahijah tapa Baasha in Nadab sawmsim hi. Baasha in Filistia-te khua Gibbethon-ah amah sattuk hi. Nadab leh Israel khempeuh in Gibbethon umcihin a om laitakun a thah ahi hi.\nTua ahih ciangin Judah kumpi Asa kum thumna kumin Baasha in Nadab that a, Nadab tangin amah in a uk hi.\nAmah kumpi ahih phetin Jeroboam innkuan khempeuh that hi. Topa in Shiloh khuami a nasempa Ahijah tung tawnin a gensa bangin a vekpi-in a suksiat khit dongin mi khat zong Jeroboam innkuan-ah nusialo hi.\nTua pen ama khialhna leh Israel a khialhsakna ahi Jeroboam khialhnate hang leh Israel Pasian, Topa a hehsakna hang ahi hi.\nTu-in Nadab gamtatna a omlaite, leh a sep khempeuh, Israel Kumpite Khang Tangthu Laibu sungah kigelh hi.\nAmau hun sung khempeuh Asa leh Israel kumpi Baasha kikalah galkidona a om hi.\nJudah kumpi Asa kum thumna kumin Ahijah tapa Baasha in Israel khempeuh tungah Tirzah panin uk ding kipan a, kum sawmnihleli sung a uk hi.\nTopa muhna-ah amah a sia gamta a, Jeroboam khekhap mah tawnin, Israel a khialhsakna ama khialhna mah a zui hi.\nTedim Lai Siangtho / Laibu: Kumpi Masate 15


url: =Zo Phualva Thupuak, August 2019 - Zomi Adventist Innkuan\nFrance Gama Kikhelna Lianpi (French Revolution)\n1. Na Sepnop semkhia in: Kimawl uk maw, laigelh uk maw, mite laihilh nuam maw, na sepnop khat sepkhiat nading hun pia in. na lungkim dong sem in, lungnopna na ngah ding hi.\n2. Midangte Huh in: Ih lungtup khat sem in, ih lawhcin khit ciangin zong a kisam khat omlai si e ci in ih lungnuam lo hi. Tua hun cianign midangte haksatna huh inla, piakkhiatna tawh panpih in.\n3. Lungdamna Thei in: Na sep na bawlna khempeuh a lungdamhuai thu hi cih na theih leh thupha ngah na hi hi. Na neihsa, na nuntakna hangin lungdam in.\n4. Midangte Hawm in: Midangte kiangh ah ih ngaihsutna, ih hun le ih siamnate ih hopsawn ciangin ih lungsim kilamdang hi. Mi tungah na hopsawn ngei keileh na guaksuak ding hi. Hawm in, midangte nang tungah a lungkim zia uh na muh ciangin na lungnuam ding hi.\n5. Nuihmai in: Zing na thawh simin na biang zal inla, nui sin dih, na nuntakna ah lungnopna kicing na ngah ding hi. Maitaina in ci damsak hi.\n6. Kimawlna: Kimawl inla, na khua-ul pusuak sakin, na navak dinga, na lungnuam ding hi. Ni khat in kimawlna in nah un nai lang (½ hr.) zang in. Mi lungnuam na suak ding hi.\n7. Lunggimna Dal in: Na piankhiat pan na ngah lungnopna pen lunggimna buluh sak kei in. Lungnopna na deih leh tua lunggimna hawlkhia in. lai Saingtho simna le thungetna tawh tua lunggimna notkhia in.\n8. Na Koppih tawh Hun Nuam Zang in: Na it zi/pasa le tate tawh hun nuam na zatna pen bangmah dang tawh kiteh thei lo in manpha hi. Innkuan ading sum zongin khual gamlapi ah na om leh zong phone tawh message tawh hopih in. A omkhawm na hih uh leh innkuan hunnuam zat khopna ahi off day ni in park paina, shopping paina cihte zang in.\n9. A Sia lam Ngaihsutna Peel in: Thu sia bek a gen nuam mi pawl khat om hi, tua te peel in. Mi pawlkhat in tu-ma kum sawm cianga a piang ding teng gel in, nulepa hong sihsan hun ding, itlengaih, sanggamte hong sihsan ding peuh gel in thusia vive a lungsim vuah koih hi. Tua te ngaihsut ding hun na ngah leh Lai Siangtho sim in, labu la in la sa in. Kha Siangtho in lungnopna hong guan ding hi.\n10. Maisak inla, Mangngilh in: Na lungsim ah enna, hazatna leh deihgawhna te kizosak kei in. A beisa na hunte ngaihsun kik na tungah hong khialte tungah na hehna nung ngaihsut kikkik kei in. Na mailam ding ngaihsun inla, gualzawhna na ngah nading lampi en in. Mikhat hong bawlsiatna hangin nangma nuntakna susia ngei kei in. Gualzawhna le lungnopna in hong ngak hi.\nTags: Articles, Zo Phualva Thupuak\nPrev post FRANCE GAM AH KIKHELNA LIANPI (The French Revolution)\nNext post Christian Khangno le Tattoo


url: =Myanmar, Lashio ah Bomb puakkham, Bank nasem mi 2 si, tampi liam :: ZOMI DAILY\nposted on 21 February 2018 at 9:02 pm Lomkholna: Myanmar, News, Sawltak\nMyanmar, Lashio khuasung aom Ayeyarwady Bank leh Yoma Bank kikal ah apuakkham khat om cih Popular Journal pan kiza hi. Hih apuakkham pen tuni nitaklam 4:40pm hunpawl ahihi ci’n Lashio khuasung aom Police te’nzong genkhia uh cihi.\nHih Bomb puakkhapna hangin Bank sungah nasem mi 2 in sihlawh a, adangzong mi tampiliam kici hi.\nLashio khuasungmi khatin agenna ah asi pen tulaitak mi 2 pha cih kiza hi. Asi tepen numeikhat leh pasal khat hi a, Bank sungah nasem te kici hi. Hih Bomb pen banghang in puakkham, koipan cihpen kitheician nailo in, kumpi thunei te’n akanciansan laitak hi ci’n genkhia hi.\nHih Bomb apuakkhapna munah apuakkham nailo adang Bomb khatzong kimukhia cih kiza hi. Tuaban ah Ayeyarwady Bank leh Yoma Bank kikal ah apuakkham ahih hangin, Yoma Bank lamsang ah vankisia tamzaw cihi. Asi tezong Yoma Bank sungah nasemte kici hi.\nVideo: anuai ah Video zong ki entheiding hi.\nHih Lashio khuasung Bomb puakkhamvai tawh kisai in Yoma Bank te’nzong Social Media tungtawn in Statement khat dendeuh mahmah in khahkhia uhhi.\nYoma Bank Facebook Page tungtawn in akhakhiatna ah tuni nitaklam 4pm hunpawl in Yoma Bank Lashio (1) Branch ah Bomb puakkham in, tua Bank sungah nasem mi 2 in hong nusia ahih manin kadah mahmah uhhi.\nMore: Mandalay leh Lashio kikal ah mawtaw nai 12 sung awkcip\nHih hongnusia Bank nasem mi 2 te dahpihna in February 22 ni akipan Yoma Bank pen tawmvei kikhakphot dinghi. Yoma Bank aki honkikding pen hongki zasakkik dinghi. Khuadangdang aom Yoma Bank tepen angei mahbangin kihongding hi ci’n gelhkhia uhhi. Thuthang pen atheician te’n ahunhun in Comment pan ki Update totoni. Sawltak #zomidaily\nUpdate: Asi mi 2 tepen numei kici a, Ma Maw Maw leh Ma Sandar Htun kici hi. Tuaban ah aliampen mi 11 bang phahi ci’n AFP te’n pulakkhia uhhi.\nPrevious: Yangon khuasung akizang Gyo Phyu tuilak ah ektui kihel\nNext: Billy Graham in hongnusia (kum 99)


url: =Paikhiatna 10 | Siantongluan.net\nPaikhiatna 10 |\nTua ciangin Topa in Moses tungah, "Faro kiangah pai in. Bang hang hiam cih leh amaute lakah hih keima limte ka lah theihna ding leh keimah in Egypt mite ka mawlpihna leh amaute lakah bang limte bawl khin cihna thu na tate leh na tute zakna-ah na gen theihna ding leh, Topa ka hihna na theihna dingin ama lungsim leh a nasemte lungsim ka khauhsak hi," a ci hi.\nTua ahih ciangin Faro kiangah Moses leh Aaron pai-in ama kiangah, "Hebru mite Pasian, Topa in hih bangin ci hi: Ka mai-ah nang na kiniamkhiatna ding bang tanvei nial ding na hi hiam? Amaute in keimah hong biak theihna dingin ka mite paisak in.\nBang hang hiam cih leh ka mite paisak ding na nial leh, zing ciangin na gam sungah kauphete kong paipih ding a,\nkuamah in leitang a muh theihlohna dingin tuate in lei maitang khempeuh tuam ding uh hi. Gialpi khit cianga nang-a dinga a omlai sunte amaute in ne ding uh hi. Tuate in gamlaka a po nangma singkung khempeuh ne ding uh a,\nnangma innte leh na nasemte khempeuh leh Egypt mite inn khempeuhah dim ding uh hi. Na pu na pate uh leitang tungah a pian uha kipan tuni donga tua bang a muh ngeilohte uh hi ding hi, ci hi," ci-in a gen hi. Tua ciangin amah kihei-in Faro kiang panin a paikhia hi.\nFaro nasemte in ama kiangah, "Eite tungah hih mipa bang tanvei thangzak hong hi niloh ding ahi hiam? Amaute in amau Pasian, Topa a biak theihna dingun mite paisak in. Egypt a siatna theitel nailo na hi hiam?" a ci uh hi.\nTua ahih ciangin Faro kiangah Moses leh Aaron kipaipih kik hi. Faro in amaute kiangah, "Pai un; Topa}, na Pasian uh va bia un. Ahi zongin kua teng pai ding na hi uh hiam?" a ci hi.\nMoses in, "Ka khangnote uh leh ka khanghamte uh tawh ka paikhawm ding uh hi. Ka tapate uh, ka tanute uh, ka tuuhonte uh, leh ka bawnghonte uh tawh ka pai ding uh hi. Bang hang hiam cih leh Topa}-a dingin pawi khat ka kham ding uh hi," a ci hi.\nFaro in amaute kiangah, "Note tawh na naupangte uh kong paisak taak leh note tawh Topa hong om ta ve! En un, note in ngimna hoihlo na nei uh hi.\nTua bang hilo ding! Note lak panin pasalte pai un la, Topa va bia un. Bang hang hiam cih leh tua pen nomau ut ahi hi," a ci hi. Faro omna panin amaute kihawlkhia hi.\nTua ciangin Topa in Moses kiangah, "Egypt leitang tungah amaute hong omin, gialpi in a deen baang kung khempeuh a ne ding kauphete sapna-in Egypt leitang tungah na khut zan khia in," a ci hi.\nTua ahih ciangin Moses in Egypt leitang tungah a ciangkhut zan a, Topa in tua sun tawntung leh tua zan tawntung leitang tungah nisuahna huih a nungsak hi. Zingsang ciangin nisuahna huih in kauphete hong tun khin hi.\nTua masiah kauphe hon tua banga a tam a om ngeilo, cikmah ciangin zong a omkik ngeilo ding, Egypt leitang tung khempeuhah kauphe hong om a, Egypt gam buppi-ah a dim uh hi.\nBang hang hiam cih leh tuate in lei maitang khempeuh tuam uh a, leitang mial hi. Tuate in leitang tunga kung khempeuh leh gialpi deen baang singkung gah khempeuh ne uh hi. Egypt leitang tung khempeuhah gamlak singkung hita leh kungno hita leh a hing khat beek om nawnlo hi.\nTua ciangin Faro in Moses leh Aaron nawh sap a, "Topa na Pasian tung leh nangma tungah ka khial khin hi.\nTua ahih ciangin tu-in ka khialhna hong maisak in. Tu-a khatvei bek, kong thum hi; keima tung panin hih sihna a lakkhiat ding Topa na Pasian tungah thum in," a ci hi.\nTua ahih ciangin Faro kiang panin amah paikhia-in Topa tungah a thum hi.\nTopa in nitumna huihpi hat mahmah khat nungsak a, tua huih in kauphete laamto-in San Tuipi sung a denna hi. Egypt gam sungah kauphe khat zong om nawnlo hi.\nAhih hangin Topa in Faro lungsim khauhsak a, amah in Israel mite paisaklo hi.\nTua ciangin Topa in Moses kiangah, "Mite in khuamial sung a zawtna ding, Egypt leitang tungah khuamial a om theihna dingin vantung lamah na khut zan in," a ci hi.\nTua ahih ciangin Moses in vantung lamah a khut zan a, Egypt leitang tung khempeuh ni thum sung khua mial bikbek hi.\nNi thum sung amau khatlekhat kimu theilo uh a, ama omna panin kuamah paikhia theilo hi. Ahih hangin Israel mite in amau tenna-ah khuavak nei uh hi.\nTua ciangin Faro in Moses samin, "Pai un, Topa va bia un; na tate uh zong note tawh hong pai thei ding hi. Na tuuhonte uh leh na bawnghonte uh omsak lai un," a ci hi.\nAhih hangin Moses in, "Topa ka Pasian uh tungah ka piak theihna dingun biakpiakna leh meihal biakna kote nong neihsak kul hi.\nKa ganhingte uh zong kote tawh a pai kul hi. Ganno khat zong kinusialo ding hi. Bang hang hiam cih leh Topa ka Pasian uh ka biakna dingun tuate ka paipih ding uh hi. A mun ka tun matengun bang pen tawh Topa bia ding cih ka thei kei uh hi," a ci hi.\nAhih hangin Topa in Faro lungsim khauhsak a, amah in amaute paisak lo hi.\nTua ciangin Faro in ama kiangah, "Kei kiang panin kihem in. Nang kidawm in. Ka maitang hong mu kik nawn kei in. Bang hang hiam cih leh ka maitang nong muh ni-in nang na si ding hi," a ci hi.\nMoses in, "Na cih bang hita hen! Na maitang kong mu kik nawn kei ding hi," a ci hi.\nTedim Lai Siangtho / Laibu: Paikhiatna 10


url: =Zomi leh Maban ~ Thuam Khan Thang :: ZOMI DAILY\nZomi leh Maban ~ Thuam Khan Thang\nposted on 4 August 2014 at 1:35 pm Lomkholna: Article\nPasian in atate thungetna hong dawngin, ihgam thupha hongpia a, kong kihongin ikhangto mahmah ta hi. Khantohlam amanawh ihi pan a, mailam ah khantoha nang lampi tung tawn a kipan ihi hi. I khantoh nang lampi tung ah i kalsuan thak ding kisam kasak kal 5 te kong hawmsawn nuam hi.\n1. Kalkhatna: Nungzuih siamna\nMenzipi Pu On Za Pau in, “eimi sung I kisap thu in, Hero kisam hihang” ci hi. Hero kisapna pen Makai kisapna ahi hi. Makai ih kisap ban ah, nungzuih siamna zong ikisam hi. Tua ahih manin, biakna lam hita leh leitung thu ah hita leh, makai ding a ikoihte, thu manzawh ding kisin huai ding hi. Makai nuam itamlua hi. Makai khat min hong ngahpian leh alang pan nuam ikituhhi. Makai khat lehdo ek, langpan ek, cih lam isiam hi. Eisang pilzaw, khuamu zaw, ngaihsun zaw, veizawte nungzuih siam ding kisin huai hi. Makai siam leh nungzuih siam in, khantohna ahi hi.\nPawlpi upa khatin a pawlpi siapa uh Doctor, sinna tawh angah tatak pen hawmthawhin hai sa mahmah hi. Pawlpi sumpi meetbawl theilo sa hi. Biakinn ding geelna ah, siam sa lo hi. Mikhat in nakhempeuh theikim siamkim lo ahih manin, Sawltak Paul in Pumpi tung nate tawh hong genteh ahi hi. Siapa a sang kahna University in Doctor apiak ciangin cina apiak ahi hi. Sum zeek siam, biakinn ding geelsiam upa pa pen siapa ading Pasian piak pumtung na ahi hi. Ei dinmun ciat kitheih siamna lam ah khantohna ikisam hi. Suangpi-suangneu in thek ci hi. Kihawmthawh, kilangpan lam hi lo-in, kipanpih, tha kipia, kithupi sim ciat, lamah kalsuan ding imaban ahi hi.\n2. Kal Nihna : A Khen hilo, agawm (Not Exclusivism but Inclusivism)\nKawlgam misimna (census) ah, Zomi tengin Zomi gelhciat ni ci-in\nmakaite in hong makaih uh hi. A gelh le gelh lo i om hi. Gelh lobek hi lo, a langpang i om hi. A gelhte zong Zomi hi a, agelh lote zong Zomi mah hi. Zomi ihihna kilaih thei lo hi. ZBC pan CBC ah kilaih thei bek hi. Zomi kawl lukhupi nuai ah ih code neihsa teng pumkhatin omding a ci ihi hi.\nZomi gelh lote zong gelh lohna ahang tuam tuam om ciat hi ding hi. Kheltatna tawh lang pangin akaltat kaltang tezong Zomi mah hi veve hi. Zomi te pen, mailam ah a kikhen lamding hi lo, a kigawm lading ihi zaw hi. Gamvai kalsuannate ah kihuai, kigawm siamin kalsuan lehang, mi nuai ah om lo ding hihang. Mi nungdelhte pan, mi’ nungdelhte ihi ding hi. Biakna makai, gam makai te in hih thutawh hong makaih dinguh ilamen hi.\nMenzipa gelhna ah, pawlpi itamna zong ahangkhat in gen hi. Hi kasa hi. Mailam ah pawlpite zong Upna thu khat lobuangah, a kikhenlam pan a kigawmlam ah ciah kikleng, igamin khantoh lawh dingin ka lamen hi. Beh zong itam mahmah a, tuhun teh abulpi lam kizong kikin ikigawmkik kik ta hi. Hih hangin ki-it kingaihna khangto zaw hi.\n3. Kal 3 na: Ngalkhaat in a suul lui lamnga in lum\nKhanglui kamzat khat hi a, Ngalkhaat a lup ciangin a suullui lam\nnga-in lum ci hi. A suul zui a gal paiding kiging khol ahi hi. Eizong Ngalkhaat tungpan isinding thu in, imanawt kawmin a kalsuanna sate ki enpha kik dending ahi hi. Kipuah huaite kipuahin, iguallelna sa tepan kipuahpha-in, mailam imanawt ding hi. I khialhnate, khial ingh cihngamna in gualzawhna ahi hi. Picinna leh khantohna kipatna ahi hi.\n4. Kal 4na: Sakhi in a tatnang kuamkua khual\nSakhi tungpan isin ding thu in, thukhualin, sau-etin, zai-et mahmah\nding cihna ahi hi. Thu saukhual mahmah ding cihna ahi hi. Kawlgam Democracy kalsuanna thak sung ah, ipanna, idinmunte bangciang lawhcing a bangciang lawhsam ihiam cih ki-et zeel ding kisam hi. India gamah minam khat, kumpi’ vaihawm kici khempeuh langpan sawm uh hi. Democracy gam ahih manin ahithei thu hinapi, amau adingin phattuamna bangmah om lo hi. A hithei khempeuh hih ding hi lo a, kimanna nei tebek ah maa panhuai bek hi.\n5. Kal 5 na: Nupi galzawh\nKhangluite paunak ah Nupi galzawh cih na zangh uh hi. Nupi ten gal azawteh tuanpeek gawpin khuadak non lo-in, khengval lua cihna hi. Leitung thu ah hita leh Biakna thu ah hitaleh, igualzawh deuh, daupai deuh hun, lawhcin deuh hun om a, lawhsap deuh, gual lelh deuh kisak hun om hi. Izawh laitakin zong Nupi galzawh lo-in, ilelh laitakin zong alelsuak ding kisak loh ding thupi hi.\nMakai tavuan khatpeuh hong kipiak ciangin muanna tawh hong kipia ahih mahbangin , muan bang a sepding ahi hi. A semden ding ihih lohna phawk kawmsa in sephuai hi. 2010-2011 kum pen leitung kumpi kikheel hunin kiciamteh hi. Leitung kumpi 11 te’ kikheel kum ahi hi. A thuneih sungun, apuk zo loding, a kiam thei non loding kisa uh hi. A kiat uh ciang in, hehpih huai, cikzet huai thei mahmah uh hi. Zawh hun om a, lelh hun om hi. Khan hun om a, kiat hun om hi. Nupi galzawh kei ni.\nZomite, imaban sut ding tamlai hi. Sut ciatni. Kisin sawm ciatni. Ih mailam nibangin taang hi. A zawngpen gam pan a haupen gamzong a suak thei ahi hi. Ih muhna ingiimna sausak, gamla sakin, thusau khualin, lomhtat ding imaban ahi hi. Thuam Khan Thang\nPrevious: Pastor Mung Tawng & Pastor Niang te kiteenzawh kum (35) cin lungdam pihna\nNext: Zolai gelhzia alunglutte’ tung ngaihsut piakna\nJesu’ thawhkikna mipilte’ muhzia ~ GS Pau\nRev. Fr. Isidore Tuang Khan Pau (57 years), Rest In Peace\nMalaysia gamsung ah lutkhuan akipialo gamdangmi 63,000 phakhinta\nUSA, Michigan pan Pa Tual Lam Kap (Buansing, Zozang, kum 42) in hongnusia\nFarisai te leh Sadusis te silngo ~ Tdkhen\nMangpha Pu Cin Sian Thang ~ Bob Tuangpi\nChina ah Power Plant khat kicim, mi 67 si ~ ZD\nLai tam sim pilna hi ~ T. Sawm Lian\nZomi te’ kibulsap pawlkhat ~ Evan. Suangh Dal